Riàn Cazasse

U Riàn Cazasse (Rio Casazza o Rio Fine in italian) u l'è in riàn, lüngu sirca trei chilometri, ch'u nasce da l'uniùn tra u Riàn Luxerna e u Riàn Carré e ch'u sfoccia intu Mâ Ligüre.

 Geografìa 
 Percursu 

U Riàn Cazasse u nasce intu teritoriu du cumün de Buisàn, a nord du Munte Mârmi (303 m), in s'u pendìu du Briccu Cassinea (607 m) e da vixin aa cuscì dita Cà da Püe, pe pö chinâ versu a valle, scurendu in diresiùn nord-ovest/sud-est. Superon a lucalitè de Murteu, u incumensa a marcâ i cunfìn tra Buisàn e Löa, pasandu a punente da lucalitè di Mexei e atraversandu quella de Furnâxe, dund'u passa sutt'au punte de l'Autustradda A10 e a quellu da Stradda Pruvinciâle 25. Da chi, fin'aa fuxe, u passa a segnâ u cunfìn tra i cumün de Löa e Burghettu, atraversandu e lucalitè de Cazasse, dunde a piggia u numme, e di Prigè, mentre aa fìn u segna u cunfin tra e Ulivette, a Löa, e u Buiùn, au Burghettu.

U riàn, doppu avé pason paeggi punticelli da viabilitè lucâle, u scure da vixìn au Puntassu, ch'u ne permetteva u superamentu in etè rumâna, primma che u sò lettu u se spustesse de ina dexena de metri a punente. Scavalcon ancua dai punti de l'Aurelia, da feruvìa Zena-Vintimiggia e du lungumâ, a se caccia aa fin intu Mâ Ligüre ai cunfin tra u Burghettu e Löa.

 Afluenti 

U Riàn Cazasse, lüngu u sò percursu, u canpa l'ègua de paeggi rianetti ciü quella di dui ch'i u furma, u Riàn Carré e u Riàn Luxerna. U Riàn Cazasse u l'è in sciümme de quartu urdine.

Partindu da munte, dau latu sinistru u Riàn Cazasse u riseve l'ègua di seguenti afluenti:

 Riàn Lanteri: u nasce in lucalitè Gazzi Superiuri e u scure tüttu intu teritoriu du cumün de Löa. U rianettu u l'è tunbinon pe tüttu u sò percursu e u se caccia intu Riàn Cazasse inta regiùn di Prigè.

Invece, in sa zina drita, u gh'è i seguenti afluenti:

 Riàn Castagnei: cunusciüu anche, dau numme da regiùn che atraversa, cumme u Riàn de Furnâxe, u scure daa lucalitè buisanina de Losano versu levante, pe caciâse dunque intu Riàn Cazasse superon u cunfìn cun Löa. Parallelu aa valle du Riu Castagnei, versu nord, u scure anche in rianettu sensa numme ch'u nasce senpre in regiùn Losano.
 Riàn CappèA Buisàn u l'è dìtu Riàn Capàe: u nasce in s'ou cunfin tra Buisàn e Löa e da lì u scure versu sud pe unìse cu-u Riàn Cazasse.
 Riàn de Vigne: u se furma ai cunfìn tra i cumün de Buisàn e Burghettu e da lì u china lüngu ina valle picina fin'a unìse au Riàn Cazasse.
 Riàn du Castelâ: u l'è u principâle afluente du Riàn Cazasse, u se svilüppa in se in bacin ch'u nu l'è guei grossu, canpandu l'ègua de in'area de 0,98 km2. U scure tüttu intu teritoriu du cumün du Burghettu, sciurtindu sübitu a nord du Munte Castelâ, ch'u ghe dâ u numme, e pö dirìge versu a costa. Doppu avé canpon l'egua du Riàn Cianastri, u se unisce au Riàn Cazasse, ciü o menu 400 metri primma da sò fuxe.

 Bacìn idrograficu 
U bacìn du Riàn Cazasse u cröve ina picina area incastunâ tra quelli du Varatella, du Ninbaltu e de âtri picìn rianetti du teritoriu du cumün de Löa, pe ina superfice tutâle de 3,3 km2. Versu punente u l'è delimiton dau cucussulu du Munte Castelâ (112 m), intu teritoriu du cumün du Burghettu, e daa costa che da lì a munta fina ae lucalitè de Colle e de Losano, intu cumün de Buisàn. In pò ciü a munte a rìva fin'au Briccu Cassinea (607 m), vegnindu separon dau bacìn du Ninbaltu daa costa de Santa Libbia. Sta costa, che da chi a china versu a valle pasandu pe Murteu e u riâlsu di Gazzi, a l'è invece u sò limite versu levante dunde, ultre au Ninbaltu, u cunfina anche cu-u bacìn du Riàn di Gazzi, tüttu tunbinon.

 Notte 
 Notte au tèstu

 Notte bibliugrafiche

 Âtri prugetti 

 Ligammi de föa 



Categorîa:Buinzàn
Categorîa:Löa
Categorîa:U Burghettu (Santu Spiritu)
Categorîa:Sciùmmi da Ligùria